黄嘉父朝請公彦示詩以不數面爲言且索近著次韻謝答一首
作者：程俱
朝代：宋

paragraphs: 黄公游不成，白髮奉朝請。
東歸樂閑燕，有味如雋永。
雙鳬倦朝飛，獨鶴方夜警。
知余亦衰窮，繫馬無復騁。
貽詩重瓊玖，未展意先領。
勞生厭塵霧，對此得暫屏。
終當遣長鬚，亦復釣縮頸。
相過舉清觴，野水吹萬頃。
君當傾錦囊，我亦倩毛穎。
時尋招提勝，蓮社比宗炳。
如何迫寒餓，去棹聊一整。
興盡即言歸，江湖足佳景。